Peter Nielsen betaler det samme i kontingent, som de yngre skatere gør, men nu risikerer han at blive forvist fra Skaterhallen i Aalborgbydelen Vejgaard. -	Vi har skatet herude i 30 år uden aldersbegrænsninger og uden, at der har været problemer, siger han. Der er nemlig lagt op til, at skatere over 25 år fremover kun får begrænset adgang til skaterhallen. Og den aldersopdeling blandt skaterne møder stor kritik. Peter Nielsen frygter, at det potentielt være dødsstødet for skater-miljøet, hvis de unge ikke længere kan lære og spejle sig i de mere rutinerede skatere. -	Grundlæggende frygter jeg, at miljøet dør, eller i hvert fald går så langt under jorden, at det er ikke eksisterende, siger han. Lige nu er Skaterhallen i Vejgaard lukket ned på grund af coronavirus-restriktioner, men i fremtiden vil skatere over 25 år sandsynligvis kun kunne skate på udvalgte tidspunkter om aftenen, og ikke frit som de andre medlemmer. -	Kulturen i skateboard er ikke som i fodbold, hvor der er en træner. Skateboard er mesterlære, hvor man lærer tricks og så videre fra de ældre, man bliver stille og roligt indlemmet i kulturen, siger Peter Nielsen. Også de unge er kritiske Også 15-årige August Hansen skater i Vejgaard. Når omstændighederne tillader det, er han i hallen næsten hver eftermiddag, hvor han suger til sig fra de mere erfarne skatere. -	Det betyder alt. Du har nogle at se op til, og du kan se nogle nye tricks. Og så er du jo også venner med dem, siger han. Også han frygter, hvis det stort set kun er de yngre, som får adgang til skaterhallen. -	Det vil betyde, at jeg måske vil stoppe. Selvom vi har forskellige aldre, så snakker vi alle sammen sammen, og det betyder, at der måske ikke er nogen at køre med, siger August Hansen. Det er Ungdomsskolen i Aalborg, der står for den daglige drift af skaterhallen i Vejgaard, og ifølge Peter Nielsen har man ikke fået nogen klar årsag til at adgangen for skatere over 25 år skal indskrænkes. -	Egentlig er der ikke nogen væsentlige argumenter at spore synes vi, sådan er det bare blevet, siger han. Ungdomsskolen skal være for unge Ifølge Rasmus Flemming Jensen, der er ungdomsskoleleder i UngAalborg, har de været nødt til at kigge på alders-problematikken, fordi der kommer flere og flere skatere, og derfor er ikke altid er plads til dem, som ungdomsskolen er sat i verden for. -	Skaterhallen er jo for alle, både skatere, dem, som løber på løbehjul og andre. Det er så eftertragtet og stor en succes, at vi er nødt til at finde ud af, hvordan det bliver ved med at være det for så mange som muligt. Og det er jo altså en ungdomsskole, og det vil sige, at det er for 13 til 19 år. Derfor har vi været nødt til at finde en løsning på det, så det primært er for dem, siger han og fortsætter: -	Det har ikke fungeret godt i mange år, og særligt det sidste stykke tid har det ikke været særlig hensigtsmæssigt. Derfor ændrer vi, så der kan være plads til alle. Også sådan så man trygt kan sende sit barn på ti år eller 15 år ned i en ungdomsskole.

Referat:
Skatermiljøet i Aalborg er i oprør, efter der er lagt op til at skatere over 25 år fremover kun får begrænset adgang til skaterhallen i Vejgaard